Sega brekat wungkuse godhong jati. Rampadan cara désa, wong kutha padha kayungyun nggoleki. Wiwit Sala tekaning Jakarta, maratah ing ngendi endi. Mokal lamun dudu tandhaning jaman kang nedheng lumadi. E bokmanawa, Sega brekat dadya pralampita. Manungsa urip ing donya sing diburu dudu cacahé, ning berkahe. Panganan désa sasmitane, manungsa dikongkon eling mula bukane. Wungkus godhong jati lambangé, muga padha eling kajatene. Nadyan lawuhe ora sepiraa, nanging padha ngrasakake mirasa. Muga dadi tandha, ing jaman iki sapa sing isih duwe rasa lega lan narima, ya iku sejatine kang wenang nampa mupangate sasmita, 'sega brekat binuntel ron jati'.